སློབ་དཔོན་སྣ་ཚོགས་གཟུགས་ཅན་ནི།སྔོན་རྒྱ་གར་གྱི་ཡུལ་དུ་ཡོ་ག་ལ་མཁས་པའི་མི་གསུམ་ཞེས་གྲགས་པའི་ནང་ཚན།པཎ་གྲུབ་ཆེན་པོ་སྒེག་པའི་རྡོ་རྗེའི་མཚན་གྱི་རྣམ་གྲངས་ཤིག་ཡིན།དེ་ཡང་སློབ་དཔོན་སྒེག་པའི་རྡོ་རྗེས་ཨུ་རྒྱན་ཡུལ་གྱི་གླིང་ཕྲན་མ་དྷི་མ་ཞེས་བྱ་བར་འཕགས་པ་འཇམ་དཔལ་གྱི་མཚན་ཡང་དག་པར་བརྗོད་པའི་སྒྲུབ་པ་མཛད་དེ།འཕགས་པ་འཇམ་དཔལ་འགྲུབ་ཏུ་ཉེ་བ་ན།འཇམ་དཔལ་གྱི་བྲིས་སྐུ་ལས་འོད་ཆེན་པོ་བྱུང་སྟེ་གླིང་དེ་ཀུན་སྣང་བར་བྱས་པས་ཉི་མ་དང་འདྲ་བ་ཞེས་བྱ་བའི་མཚན་བྱུང་།ཕྱི་རོལ་པའི་རིག་སྔགས་འཛིན་པ་འགའ་ཞིག་ལ་དངོས་གྲུབ་སྒྲུབ་པའི་རྫས་སུ་ནང་པའི་པཎ་ཊི་ཏ་མཁས་པ་ཞིག་གི་དབང་པོ་ལྔ་དགོས་པར་བྱུང་ནས་སློབ་དཔོན་དཀྲོང་དུ་ཡོང་བ་ན།སློབ་དཔོན་གྱིས་རྟ་དང་།གླང་པོ་ཆེ་དང་།ཁྱེའུ་དང་།བུ་མོ་སོགས་སྣ་ཚོགས་ཀྱི་གཟུགས་སུ་བསྒྱུར་ཏེ་བཞུགས་པས།དཀྲོང་མཁན་རྣམས་ཀྱིས་སུ་ཡིན་ངོ་མ་ཤེས་ནས་ཕྱིར་ལོག་པས་སྣ་ཚོགས་གཟུགས་ཅན་ཞེས་བྱ་བའི་མཚན་བྱུང་།